[Foto’s] Nog ŉ stadsaal verwoes tydens betogingFoto: Verskaf. Betogings in Joe Slovo in Milnerton in die Wes-Kaap het Maandagaand tot ŉ brand gelei waartydens ŉ stadsaal vernietig is. JP Smith, burgemeesterskomiteelid vir veiligheid, sekuriteit en maatskaplike dienste, het gesê die saal is erg beskadig en tot verdere kennisgewing gesluit. Dit kom slegs ŉ week ná die stadsaal in Bloemfontein in die Vrystaat verwoes is in ŉ brand tydens betogings. “Die brandskade is omvattend,” het Smith gesê. “Groot dele van die plafon in die hoofsaal is vernietig. Dit lê nou op die vloer. Dit is veral moeilik om te aanvaar in ag genome die feit dat die departement van parke en rekreasie net gister klaar gemaak het met die herstelwerk aan die plafon ná jare se motivering om die geld vir dié herstelwerk te bekom.” “Die hele saal is verwoes in die betoging. Die hoofsaal asook die kombuis het ernstige brandskade, selfs die stoorkamer waarin al die rekreasietoerusting gehou word, het afgebrand,” het hy gesê. Volgens Smith het kinders verlede week nog in dié saal gewoel vir Jeugdagprogramme. “Ons het ook weke se vakansieprogramme vir die kinders beplan – nou moet ons alle personeel van die perseel verwyder. Dit is ongelooflik ontmoedigend vir ons rekreasie-personeel.” Nagenoeg 2 500 kinders bring weekliks tyd deur in dié saal. Gereelde aktiwiteite sluit aërobiese oefeninge, basketbal, drama en créche-programme in. Die saal het ook ŉ gewilde gimnasium gehuisves. Die Summer Greens- en Milnerton-saal sal voortaan die gebruikers van die Joe Slovo-saal sover moontlik probeer akkommodeer. Dié voorval kom slegs ŉ dag nadat ŉ MyCiti-bus in die Joe Slovo-park in Milnerton deur ŉ groep “jong mense” afgebrand is. Brett Herron, burgemeesterskomiteelid vir vervoer en stedelike ontwikkeling, het gesê die motief vir hierdie “sinnelose en skokkende aanval” is onbekend.